The Sunday Times of Malta tgħid li r-raġel li allegatament jinsab il-ħabs għalxejn fuq każ ta’ stupru qal lil din il-gazzetta fl-ewwel kummenti tiegħu mill-ħabs li l-ġlieda għal ħelsien kissritu. Storja oħra tgħid li l-Kumitat Ornis mistenni japprova li jinfetaħ l-istaġun tal-insib f’Ottubru. F’ritratt separat juri tifla ta’ kirurgu Sirjan li mietet waqt li kienu fuq dgħajsa biex jaħarbu il-kunflitt f’pajjiżhom, hekk kif il-kirurgu Sirjan li llum jaħdem l-isptar Mater Dei jirrakkonta kif Malta għenitu jerġa’ jibni ħajtu. The Malta Independent on Sunday tippubblika stħarriġ li għamlet li jgħid li l-Ministru Manuel Mallia hu l-aktar wieħed imsemmi minn nies li m’għandux ikollu postu fil-Kabinett. Rapport ieħor isemmi t-theddida ta’ bomba li kien hemm ilbieraħ fl-ajruport internazzjonali ta’ Malta filwaqt li storja oħra tgħid li mara qalet lin-neputija tagħha ta’ disa snin biex tagħmel atti sesswali ma tifel ta’ għaxar snin li kien jattendi l-iskola magħha wara li stednitu d-dar. Maltatoday tirrapporta li l-Gvern qed jirrifjuta milli jonora kuntratt kontroversjali ta’ €35 miljun dwar panelli fotovoltajiċi li ġie ffirmat mill-gvern preċedenti. Il-gazzetta għandha wkoll intervista mal-Kap tal-Oppożizzjoni u tal-Partit Nazzjonalista Dr Simon Busuttil fejn qal li kkunsidra li jirriżenja wara t-telfa elettorali tas-Sibt li għadda filwaqt li qal li l-eżekuttiv tal-Partit se jevita milli jingħaqad mal-Federazzjoni tal-Kaċċaturi u n-Nassaba fil-petizzjoni li qed jippreżentaw. Storja oħra fil-paġni ta’ ġewwa tgħid li raġel ngħata 14-il sena Ħabs talli stupra lil bintu ta’ tmien snin. It-Torċa tgħid li l-ajruport internazzjonali ta’ malta lbieraħ wara nofsinhar ingħalaq minħabba biża’ ta’ splussiv li finalment irriżulta li kien apparat tal-għaddasa. Il-gazzetta tirrapporta wkoll l-istorja mill-qorti tar-raġel li nstab ħati ta’ stupru filwaqt li fi storja oħra tgħid li l-proġett tal-Interconnector qed isir bl-aqwa prattiċi ta’ sigurtà. Il- M ument tgħid li wara l-wegħdiet u l-vot fl-elezzjonijiet Ewropej ma hemm ebda garanzija li l-ħaddiema tal-Enemalta se jżommu l-istess paga. F’intervista mal-Kap tal-Partit Nazzjonalista Simon Busuttil din il-gazzetta tikkwotah jgħid li hemm ħtieġa ta’ aktar bidliet kbar fil-Partit. Fil-paġni ta’ ġewwa hemm ukoll intervisti mat-tliet ewroparlamentari f’isem il-Partit Nazzjonalista kif ukoll il-kummenti li għamlet id-deputat Laburista Marlene Farrugia fejn fost l-oħrajn qalet li Simon Busuttil għandu jingħata l-fiduċja kollha. Il-gazzetta KullĦadd b’ritratt imdaqqas tal-Prim Ministru u Mexxej tal-Partit Laburista Joseph Muscat tikkwotah jgħid li l-fiduċja li ta l-poplu fil-Partit Laburista fl-elezzjonijiet se tintradd lura b’aktar xogħol u ġid għal piajjiż. Fil-paġni ta’ ġewwa il-gazzetta tgħid li hemm tensjoni bejn Busuttil u l-Membri Parlamentari Ewropej  filwaqt li fi storja oħra tgħid li il-Partit Nazzjonalista ammetta l-iżball tal-album. Illum tgħid li l-membru parlamentari ewropew Therese Comodini Cachia tifforma parti minn ditta legali li fil-ġimgħat li għaddew saret aġent għall-programm tal-ogħti taċ-ċittadinanza b’investiment. Rapport ieħor jikkwota lil Dr Simon Busuttil jgħid li l-elezzjoni tas-Sibt li għadda hi żrar żgħira ħdejn il-weġgħat kbar li kellu f’ħajtu. Tirrapporta wkoll is-sentenza ta’ 14-il sena ħabs għar-raġel li nstab ħati li stupra lil bintu.